അശാന്തൻ

കേരളത്തിലെ ഒരു ചിത്രകാരനും ശിൽപ്പിയുമായിരുന്നു അശാന്തൻ. അമച്വർ നാടക രംഗത്തും ഇദ്ദേഹം സംഭാവനകൾ നൽകിയിട്ടുണ്ട്.

ജീവിതരേഖ
1968 ലായിരുന്നു അദ്ദേഹത്തിന്റെ ജനനം. പോണേക്കര പീലിയാട് കുട്ടപ്പനും കുറുമ്പയും മാതാപിതാക്കൾ. ചിത്രകലയിലും ശിൽപ കലയിലും വിദ്യാഭ്യാസം നേടിയ അദ്ദേഹം ഫോർട്ടുകൊച്ചി ഏക ആർട്ട് ഗാലറി, ഇടപ്പള്ളി ചങ്ങമ്പുഴ സ്മാരക ഗ്രന്ഥശാല എന്നിവിടങ്ങളിൽ ചിത്രകല - വാസ്തുകല അധ്യാപകനായി സേവനമനുഷ്ടിച്ചിരുന്നു.

കൊമേഴ്സ്യൽ ആർട്ട്‍സ് രംഗത്ത് നിന്ന് ഇദ്ദേഹം സമ്പൂർണമായും വിട്ടുനിന്നിരുന്നു. പ്രകൃതിയുടെ വിവിധതലങ്ങൾ ഇദ്ദേഹത്തിന്റെ ചിത്രങ്ങളിൽ കാണാം. മുടിയാട്ടം, കതിരുകാള, തുടിപ്പാട്ട് തുടങ്ങിയ നാടൻകലകളും അദ്ദേഹത്തിൻറെ ചിത്രങ്ങൾക്ക് പ്രമേയമായിട്ടുണ്ട്.

ചങ്ങമ്പുഴയുടെ രമണൻ പെൻസിൽ സ്കെച്ചുകൾ ചെയ്തിട്ടുണ്ട്. 2018 ജനുവരി 31 ന് അന്തരിച്ചു.

ബഹുമതികൾ
1998, 1999, 2007 വർഷങ്ങളിൽ കേരള ലളിതകലാ അക്കാദമി അവാർഡ്. 
പ്രഥമ സി. എൻ. കരുണാകരൻ സ്മാരക അവാർഡ്.

അശാന്തന്റെ മൃതദേഹത്തോടുള്ള അനാദരവ്
അശാന്തന്റെ മൃതദേഹം ഡർബാർ ഹാൾ ആർട്ട്സ് സെന്ററിൽ പൊതുദർശനത്തിനു വക്കാൻ ഹാളിന്റെ അധികാരികളായ കേരള ലളിത കലാ അക്കാദമി തീരുമാനിച്ചു. എന്നാൽ ഹാളിനു സമീപത്തുള്ള ശിവക്ഷേത്രത്തിന്റെ ഭാരവാഹികൾ ഈ നിക്കം ഉപേക്ഷിക്കണമെന്ന് ലളിതകലാ അക്കാദമി ഭാരവാഹികളോടു ആവശ്യപ്പെട്ടു. ക്ഷേത്ര പൂജകൾ അവസാനിച്ചിട്ടില്ലെന്നു, ഇപ്പോൾ മൃതദേഹം അവിടെ പൊതുദർശനത്തിനു വെച്ചാൽ ക്ഷേത്രം അശുദ്ധിയാക്കപ്പെടും എന്നുമായിരുന്നു ക്ഷേത്ര ഭാരവാഹികൾ പറഞ്ഞത്. ലളിത കലാ അക്കാദമി പ്രവർത്തകർ ക്ഷേത്ര ഭരണാധികാരികളോടു സംസാരിച്ചുവെങ്കിലും, അതിനിടെ ഒരു കൂട്ടം ആളുകൾ ഡർബാർ ഹാളിൽ വച്ചിരുന്ന പോസ്റ്ററുകളും മറ്റും വലിച്ച കീറി നശിപ്പിക്കുകയായിരുന്നു. ഒരു കലാകാരൻ ഇത്രയേറെ അപമാനിക്കപ്പെട്ട് ഭൂമിയിൽ നിന്ന് പോകുന്നത് മനുഷ്യവർഗത്തിന്റെ ചരിത്രത്തിൽ തന്നെ ആദ്യമായിരിക്കുമെന്ന്, ഗായകനും സംഗീതസംവിധായകനുമായ ഷഹബാസ് അമൻ അഭിപ്രായപ്പെട്ടു.

അവലംബം

വർഗ്ഗം:2018-ൽ മരിച്ചവർ
വർഗ്ഗം:കേരളത്തിലെ കലാകാരന്മാർ
വർഗ്ഗം:ജനുവരി 31-ന് മരിച്ചവർ
വർഗ്ഗം:1968-ൽ ജനിച്ചവർ
വർഗ്ഗം:കേരള ലളിതകലാ അക്കാദമി പുരസ്കാരം നേടിയവർ